NPPG วิ่งแรง! 4 วันราคาพุ่ง 31% ลุ้นผลงานปี 62 พลิกมีกำไร
NPPG วิ่งแรง! 4 วันราคาพุ่ง 31% ลุ้นผลงานปี 62 พลิกมีกำไร ล่าสุด ณ เวลา 10.48 น. อยู่ที่ 1.23 บาท บวก 0.05 บาท หรือ 4.24% สูงสุดที่ 1.26 บาท ต่ำสุดที่ 1.19 บาท ด้วยมูลค่าซื้อขาย 26.63 ล้านบาท
18 ม.ค. 2562

ผู้สื่อข่าวรายงานว่า ราคาหุ้น บริษัท เอ็นพีพีจี (ประเทศไทย) จำกัด (มหาชน) หรือ NPPG ล่าสุด ณ เวลา 10.48 น. อยู่ที่ 1.23 บาท บวก 0.05 บาท หรือ 4.24% สูงสุดที่ 1.26 บาท ต่ำสุดที่ 1.19 บาท ด้วยมูลค่าซื้อขาย 26.63 ล้านบาท

ทั้งนี้ราคาหุ้น NPPG ปรับตัวขึ้นต่อเนื่อง 4 วันติด นับตั้งแต่ราคาหุ้นอยู่ที่ระดับ 0.94 บาท เมื่อวันที่ 14 ม.ค.2562 คิดเป็นการปรับตัวขึ้น 30.85%
โดยก่อนหน้านี้ นายเชิดศักดิ์ กู้เกียรตินันท์ กรรมการและประธานกรรมการบริหาร NPPG เปิดเผยถึงแผนการดำเนินงานในปี 62 ว่า บริษัทฯ ตั้งเป้าพลิกกลับมามีกำไรสุทธิให้ได้ในปี 62 โดยคาดจะมีกำไรสุทธิตั้งแต่ไตรมาส 2/62 เป็นต้นไป และจะทำอัตรากำไรสุทธิ (Net profit margin) ให้อยู่ในระดับ 5% จากปัจจุบันติดลบอยู่ที่ 13.91% ซึ่งบริษัทฯ จะมุ่งเน้นการลดค่าใช้จ่ายในทุกภาคส่วน ทั้งค่าใช้จ่ายด้านการบริหาร (SG&amp;A) ซึ่งตั้งเป้าลดลงราว 10-20% และพิจารณาปิดสาขาร้านอาหารที่ไม่ทำกำไร รวมถึงการขายธุรกิจที่ไม่ทำกำไรออกไป ในธุรกิจที่ไม่ใช่ธุรกิจหลัก (Non-core) เช่น การลงทุนในหุ้น ซึ่งปัจจุบันมีผลขาดทุนอย่างมาก โดยคิดเป็นสัดส่วนของผลขาดทุนรวมที่ 12%
ทั้งนี้บริษัทฯ ตั้งเป้ารายได้ปีหน้าจะเติบโต 10-15% หรือเป็น 1,450 ล้านบาท จากสิ้นปีนี้คาดทำได้กว่า 1,200 ล้านบาท เป็นไปตามการเติบโตของธุรกิจหลัก ได้แก่ ธุรกิจบรรจุภัณฑ์ ที่คาดจะเติบโต 12% จากปีนี้คาดมีรายได้อยู่ที่ 690 ล้านบาท, ธุรกิจอาหารแช่แข็ง คาดเติบโต 20% จากปีนี้คาดมีรายได้อยู่ที่ 356 ล้านบาท และธุรกิจบริการอาหารจานด่วน (QSR) คาดโต 20% จากปีนี้คาดมีรายได้อยู่ที่ 190 ล้านบาท